Samtökin Fréttamenn án landamæra höfðað mál á hendur krónprinsinum í Sádi-Arabíu vegna morðsins á blaðamanninum Jamal Khashoggi.
Samtökin Fréttamenn án landamæra hafa höfðað mál í Þýskalandi á hendur Mohammed bin Salman, krónprins í Sádi-Arabíu, vegna morðsins á sádiarabíska blaðamanninum Jamal Khashoggi og saka krónprinsinn um glæpi gegn mannkyni. Hann hafi einnig staðið á bak við ofsóknir á öðrum blaðamönnum.
Samtökin Fréttamenn án landamæra lögðu fram málsókn sína á hendur krónprinsinum við alríkisdómstól í Karlsruhe í gær með vísan í alþjóðalög sem heimilar yfirvöldum í Þýskalandi að rétta í málum sem fjalla um stríðsglæpi og glæpi gegn mannkyni óháð því hvar brot hefur verið framið. Í síðustu viku birtu yfirvöld í Bandaríkjunum áður leynilega skýrslu um morðið á Khashoggi, sem ráðinn var af dögum í skrifstofu ræðismanns Sádi-Arabíu í Istanbúl 2018. Í skýrslunni er krónprinsinn talinn hafa lagt blessun sína yfir það. Ráðamenn í Sádi-Arabíu vísa því á bug, en Fréttamenn án landamæra segjast ráða yfir upplýsingum um skipulagðar aðgerðir stjórnvalda til að ofsækja og þagga niður í blaðamönnum. Samtökin fara fram á að embætti saksóknara í Þýskalandi rannsaki þau mál, en tiltekin eru gögn sem lögð voru fram með málshöfðuninni um mál þrjátíu og fjögurra blaðamanna sem fangelsaðir hafa verið í Sádi-Arabíu á síðustu árum. Þar á meðal er bloggari, Raif Badawi, sem setið hefur í fangelsi frá 2012 sakaður um að lítilsvirða íslam. Christophe Deloire, framkvæmdastjóri Fréttamanna án landamæra, hvetur yfirvöld í Þýskalandi til að taka málið föstum tökum, engin eigi að vera hafinn yfir alþjóðalög.
Samtökin Fréttamenn án landamæra hafa höfðað mál á hendur krónprinsinum í Sádi-Arabíu vegna morðsins á blaðamanninum Jamal Khashoggi.